CELEX: 31986D0204
Language: el
Date: 1986-04-18 00:00:00
Title: 86/204/ΕΟΚ: Απόφαση του Ευρωπαϊκού Κοινοβουλίου της 18ης Απριλίου 1986 που χορηγεί απαλλαγή στην Επιτροπή για τη δημοσιονομική διαχείριση του πέμπτου Ευρωπαϊκού Ταμείου Αναπτύξεως κατά το οικονομικό έτος 1984

Avis juridique important

|

31986D0204

86/204/ΕΟΚ: Απόφαση του Ευρωπαϊκού Κοινοβουλίου της 18ης Απριλίου 1986 που χορηγεί απαλλαγή στην Επιτροπή για τη δημοσιονομική διαχείριση του πέμπτου Ευρωπαϊκού Ταμείου Αναπτύξεως κατά το οικονομικό έτος 1984  

Επίσημη Εφημερίδα αριθ. L 150 της 04/06/1986 σ. 0029 - 0030

***** ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ  της 18ης Απριλίου 1986  που χορηγεί απαλλαγή στην Επιτροπή για τη δημοσιονομική διαχείριση του πέμπτου Ευρωπαϊκού Ταμείου Αναπτύξεως κατά το οικονομικό έτος 1984  (86/204/ΕΟΚ)  ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,  - Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας,  - Έχοντας υπόψη τη δεύτερη σύμβαση ΑΚΕ-ΕΟΚ της Λομέ (1),  - Έχοντας υπόψη το δημοσιονομικό ισολογισμό και το λογαριασμό διαχείρισης του πέμπτου ΕΤΑ για το οικονομικό έτος 1984 ( COM(85) 207 τελικό),  - Έχοντας υπόψη την έκθεση του Ελεγκτικού Συνεδρίου για το οικονομικό έτος 1984 και τις συνημμένες απαντήσεις των οργάνων (2),  - Έχοντας υπόψη τη σύσταση του Συμβουλίου για τη χορήγηση απαλλαγής (έγγρ. C2-4/86),  - Έχοντας υπόψη ότι η συνθήκη της 22ας Ιουλίου 1975 εξουσιοδοτεί το Ευρωπαϊκό Κοινοβούλιο να χορηγεί απαλλαγή για τις δημοσιονομικές δραστηριότητες της Κοινότητας,  - Έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Ανάπτυξης και Συνεργασίας (έγγρ. Α2-10/86),  1. Χορηγεί απαλλαγή στην Επιτροπή για τη δημοσιονομική διαχείριση του πέμπτου ΕΤΑ κατά το οικονομικό έτος 1984, βάσει των εξής ποσών:  Εισπράξεις 756 019 343 ECU  Πληρωμές 509 469 524 ECU  2. Εκθέτει τις παρατηρήσεις του στο ψήφισμα που συνοδεύει την παρούσα απόφαση.  3. Αναθέτει στον Πρόεδρό του να διαβιβάσει την παρούσα απόφαση, καθώς και το ψήφισμα που περιλαμβάνει τις παρατηρήσεις του, στην Επιτροπή, το Συμβούλιο, το Ελεγκτικό Συνέδριο και την Ευρωπαϊκή Τράπεζα Επενδύσεων, και να μεριμνήσει για τη δημοσίευσή της στην Επίσημη Εφημερίδα των Ευρωπαϊκών Κοινοτήτων (σειρά L).  1.2 // Γενικός Γραμματέας  Enrico VINCI   // Πρόεδρος  Pierre PFLIMLIN  (1) ΕΕ αριθ. L 347 της 22. 12. 1980, σ. 1.  (2) ΕΕ αριθ. C 326 της 16. 12. 1985, σ. 1.  ΨΗΦΙΣΜΑ  που περιέχει τις παρατηρήσεις οι οποίες συνοδεύουν τις αποφάσεις για τη χορήγηση απαλλαγής σχετικά με τη δημοσιονομική διαχείριση του δεύτερου, τρίτου, τέταρτου και πέμπτου Ευρωπαϊκού Ταμείου Αναπτύξεως κατά το οικονομικό έτος 1984  ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,  - Έχοντας υπόψη το άρθρο 206β της συνθήκης για την ίδρυση της Ευρωπαϊκής Οικονομικής Κοινότητας,  - Έχοντας υπόψη τα άρθρα 67 και 70 αντιστοίχως των δημοσιονομικών κανονισμών που εφαρμόζονται στο τέταρτο και πέμπτο ΕΤΑ, βάσει των οποίων η Επιτροπή οφείλει να υιοθετήσει κάθε πρόσφορο μέτρο που μπορεί να δώσει συνέχεια στις παρατηρήσεις οι οποίες περιλαμβάνονται στην απόφαση απαλλαγής,  - Διαπιστώνοντας ότι τα εν λόγω άρθρα υποχρεώνουν επίσης την Επιτροπή να υποβάλει έκθεση, ύστερα από αίτηση του Ευρωπαϊκού Κοινοβουλίου, σχετικά με τα μέτρα που ελήφθησαν κατόπιν των παρατηρήσεων του Κοινοβουλίου, και ιδίως δε σχετικά με τις οδηγίες που απηύθυνε στις υπηρεσίες οι οποίες έχουν αναλάβει τη διαχείριση των ΕΤΑ,  - Αποφασίζοντας να διατυπώσει τις παρατηρήσεις που μνημονεύονται στα ανωτέρω άρθρα 67 και 70 υπό τη μορφή του παρόντος ψηφίσματος, το οποίο αποτελεί μέρος όλων των αποφάσεων περί απαλλαγής για τη δημοσιονομική διαχείριση των ΕΤΑ κατά το οικονομικό έτος 1984,  - Έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Ανάπτυξης και Συνεργασίας (έγγρ. Α2-10/86),  1. Τονίζει και πάλι τη βούλησή του να χρησιμοποιήσει όλα τα διαθέσιμα μέσα, προκειμένου να περιληφθεί το ΕΤΑ στον προϋπολογισμό.  2. Ζητεί από την Επιτροπή να συμμορφωθεί με τις παρατηρήσεις του Ελεγκτικού Συνεδρίου σχετικά με την παρουσίαση των λογαριασμών, τον καταλογισμό των αναλήψεων υποχρεώσεων και των πληρωμών στον προϋπολογισμό και τη διαχείριση του Ταμείου.  3. Θεωρεί ότι οι προτάσεις της επιτροπής σχετικά με το δημοσιονομικό κανονισμό του έκτου ΕΤΑ που αφορούν τους τόκους υπερημερίας και τη χρήση της ECU μπορούν να θέσουν τέρμα στις καθυστερήσεις των κρατών μελών ως προς την πληρωμή των εισφορών τους.  4. Ζητεί από την Επιτροπή να συνεχίσει να παρακολουθεί με προσοχή τα προβλήματα που δημιουργεί η εφαρμογή των ρητρών οι οποίες αφορούν την αναθεώρηση των τιμών, έτσι ώστε να αποκλεισθεί η πραγματοποίηση αδικαιολόγητων κερδών κατά τις μετατροπές σε νομίσματα της ελεγχόμενης αγοράς.  5. Ζητεί από την Επιτροπή να ενημερώσει το Κοινοβούλιο για τις προόδους που έχουν σημειωθεί στη διαδικασία προσλήψεως προσωπικού προκειμένου να εκτιμηθούν τα προγράμματα του ΕΤΑ, όπως προβλέπεται στον προϋπολογισμό του 1986.  6. Εύχεται να μπορέσουν η Επιτροπή, το Ελεγκτικό Συνέδριο και η Ευρωπαϊκή Τράπεζα Επενδύσεων, μετά την έναρξη ισχύος του έκτου ΕΤΑ, να καθορίσουν με κοινή συμφωνία τη διαδικασία του δημοσιονομικού ελέγχου σύμφωνα με τις αρχές που ορίζονται στο ψήφισμά του της 22ας Οκτωβρίου 1985, (1) όσον αφορά τις πιστώσεις του ΕΤΑ που διαχειρίζεται η Ευρωπαϊκή Τράπεζα Επενδύσεων.  7. Εκφράζει την ανησυχία του για την έλλειψη ακρίβειας στα στατιστικά στοιχεία που υποβάλουν τα κράτη ΑΚΕ προκειμένου να στηρίξουν τις αιτήσεις για μεταφορές βάσει του Stabex, καθώς και τη συχνή έλλειψη εκθέσεων χρησιμοποίησης των πόρων· θεωρεί ότι το πρόβλημα αυτό μπορεί να επιλυθεί με την εφαρμογή των διατάξεων της σύμβασης Λομέ.  (1) ΕΕ αριθ. C 343 της 31. 12. 1985, σ. 27.